ABANTU ababadde bateevunya nga munyeera okuva mu bitundu by’ensi ebitali bimu beeyiye ku kiggwa ky’abajjulizi e Namugongo okukuza emyaka 131 bukyanga bajulizi ba Uganda battibwa.
Awaazimbibwa ekiggwa ky’abajjulizi Abakatuliki e Namugongo okumpi n’e Kampala we wattirwa omujulizi Kalooli Lwanga kyokka ng’abalala battibwa mu bitundu bya Uganda ebitali bimu ku mulembe gwa Ssekabaka wa Buganda Basammulekkire Mwanga.
Okusaba kutegekeddwa esaza lya Klezia ery’e Hoima era omusumba waayo Rt. Rev. Vincent Kirabo y’ababadde omutambizi omukulu ku mukolo ogwetabiddwako Abasumba b’Eklezia n’abanene mu Gavumenti bangi.
Rt. Rev. Kirabo akubirizza abakKiriza okutwala eky’okulabirako ky’Abajulizi ba Uganda okulwanyisa emize egiyinza okusanyaawo obulamu bwabwe n’okubaggya ku mulamwa gw’okusinza Katonda.
‘’Emize ng’omulugube, obuli bw’enguzi,entalo mu maka, obwa nakigwanyizi n’ebintu ebirala byonna ebikontana n’amateeka ga Katonda birina okulwanyisibwa’’ Kirabo bwe bw’agambye mu nnamungi w'omuntu abadde amuwuliriza.
Akubirizza abantu obutakoowa kulwanirira banaku n’abatalina mwogerezi. Agambye nti abajulizi wadde baali bakyali bato mu kukkiriza banyweereera ku ddiini yaabwe ne beewala ebintu ebibawuggula wadde byaliwo.
Ategeezezza nti ababayigiriza eddiini nga be baminsane Abakatuliki abasooka okuli Brother Aman ne Faaza Mapeera Klezia etandise entegeka z’okubalangirira mu lubu lw'abeesiimi.
Agambye nti waliwo essuubi nti abajulizi ba Uganda bajja kuyamba ababasomesa eddiini (Mapeera ne Aman ) okufuuka abeesiimi.
Ayongeddeko nti obuvumu bw’abajulizi ba Uganda butusomesa okwagala Katonda.’’ Abajulizi baali baakisa nga bawombeefu era kino kyabawesa obuvunaanyizibwa mu Lubiri lwa Mwanga kyokka era ne basigala nga beesimbu eri Katonda waabwe.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn